Priekšlikums PADOMES ĪSTENOŠANAS LĒMUMS ar ko groza Padomes Īstenošanas lēmumu 2011/344/ES par Savienības finanšu palīdzības piešķiršanu Portugālei /* COM/2011/0872 galīgā redakcija - 2011/0425 (NLE) */





PASKAIDROJUMA RAKSTS Pēc Portugāles pieprasījuma Padome 2011. gada 17. maijā piešķīra Portugālei finansiālu palīdzību (Padomes Īstenošanas lēmums 2011/344/ES), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikai atkal uzsākt ilgtspējīgu izaugsmi un nodrošināt finansiālo stabilitāti Portugālē, eurozonā un ES. Saskaņā ar Lēmuma 2011/344/ES 3. panta 9. punktu Komisija kopā ar SVF un sadarbībā ar ECB ir otro reizi veikusi pārskatīšanu, lai novērtētu progresu, īstenojot pieņemtos pasākumus, kā arī pieņemto pasākumu efektivitāti un ekonomisko un sociālo ietekmi. Ņemot vērā nesenās ekonomiskās, fiskālās un finanšu norises un politikas pasākumus, Komisija uzskata, ka ir nepieciešamas ierobežotas izmaiņas ekonomikas politikas nosacījumos, kas ir palīdzības pamatā, lai nodrošinātu programmas mērķu sasniegšanu, kā izskaidrots ierosināto Padomes Īstenošanas lēmuma grozījumu apsvērumos. 2011/0425 (NLE) Priekšlikums PADOMES ĪSTENOŠANAS LĒMUMS ar ko groza Padomes Īstenošanas lēmumu 2011/344/ES par Savienības finanšu palīdzības piešķiršanu Portugālei EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2010. gada 11. maija Regulu (ES) Nr. 407/2010, ar ko izveido Eiropas finanšu stabilizācijas mehānismu[1], un jo īpaši tās 3. panta 2. punktu, ņemot vērā Komisijas priekšlikumu, tā kā: (1) Pēc Portugāles pieprasījuma Padome piešķīra Portugālei finansiālu palīdzību (Padomes Īstenošanas lēmums 2011/344/ES ar grozījumiem), lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikai atkal uzsākt ilgtspējīgu izaugsmi un nodrošināt finansiālo stabilitāti Portugālē, eurozonā un ES. (2) Saskaņā ar Komisijas pašreizējām prognozēm par nominālo IKP pieaugumu (-0,6% 2011. gadā, -1,9% 2012. gadā, 1,9% 2013. gadā un 3,9% 2014. gadā) fiskālās korekcijas, kas norādītas Padomes 2009. gada 2. decembra ieteikumā Portugālei[2] atbilstīgi Līguma 126. panta 7. punktam, atbilst parāda un IKP attiecībai 107,2% 2011. gadā, 116,2% 2012. gadā, 118,1% 2013. gadā un 116% 2014. gadā. Tādējādi parāda un IKP attiecība tiktu stabilizēta 2013. gadā un pēc tam pakāpeniski samazinātos, pieņemot, ka deficīta samazināšanā tiek panākts turpmāks progress. Parāda dinamiku ietekmē virkne zembilances operāciju, tostarp apjomīgu finanšu aktīvu iegādes, jo īpaši iespējamai banku rekapitalizācijai un valsts uzņēmumu finansējumam, un atšķirības starp uzkrāto procentu un skaidras naudas procentu maksājumiem. (3) Ceturkšņa kvantitatīvais izpildes kritērijs attiecībā uz vispārējo valsts kases bilanci 2011. gada otrajā ceturksnī tika sasniegts un provizoriskie dati liecina, ka tas tika sasniegts arī 2011. gada trešajā ceturksnī. Tomēr novembra sākumā no Eiropas Kontu sistēmas (EKS95) pieejamā informācija 2011. gadam kopumā ļauj paredzēt budžeta atšķirības apmēram 1,5 % no IKP. Daļa šīs fiskālās atšķirības tika noskaidrota augustā, īpaši sakarā ar pašreizējo izdevumu pārsniegšanu, mazākiem nekā prognozēts tekošiem nenodokļu ieņēmumiem un lielākiem kapitāla izdevumiem nekā budžetā paredzēts. Valdība ir veikusi dažus pasākumus, lai samazinātu šo atšķirību, proti, vienreizējo piemaksu saistībā ar iedzīvotāju ienākuma nodokli un PVN likmes pieaugumu dabasgāzei un elektroenerģijai, kura ieviešana no 2012. gada pārcelta uz 2011. gada 1. oktobri. Bet šie pasākumi nav pietiekami, lai novērstu fiskālās atšķirības, jo īpaši tādēļ, ka turpmākas novirzes ir konstatētas pavisam nesen, tai skaitā augstāki procentu maksājumi, mazāki nekā prognozēts kapitāla ieņēmumi un nekustamo īpašumu pārdošana. Valdība cenšas panākt vienošanos ar bankām par daļēju to pensiju fondu nodošanu valsts sociālās drošības sistēmai, kas jāveic, pilnībā ievērojot ES noteikumus par valsts atbalstu un ko izmanto tikai, lai 2011. gadā sasniegtu budžeta deficīta mērķi 5,9 % no IKP. Valdība piekrita nepaļauties uz turpmākiem pensiju fondu pārskaitījumiem, lai īstenotu programmas mērķus turpmākajiem gadiem. (4) Ir panākts progress, lai stiprinātu valsts finanšu pārvaldību, uzlabojot ziņošanu un uzraudzību un pārveidojot budžeta sistēmu saskaņā ar Eiropas Komisijas dienestu un Starptautiskā Valūtas fonda darbinieku sniegtajiem ieteikumiem. (5) Visā programmas periodā ievērojami samazināsies kavēto maksājumu apjoms. Lai to panāktu, tiks sagatavota vispārējās valdības struktūru, kā arī ārpus vispārējās valdības klasificēto valsts uzņēmumu, kavēto maksājumu apstiprināšanas un norēķinu stratēģija. Ar šo stratēģiju tiks nodrošināts plāns, kurā izklāstīts, kā un kad kavēto maksājumu apjoms būs nostabilizējies. Turklāt tiks pētītas dažādas iespējas nokārtot kavētos maksājumus, nodrošinot atbilstīgus stimulu mehānismus, tostarp atlaižu iespējas agrīnas nokārtošanas gadījumā un tādu struktūru atalgošana, kurām vairs neuzkrājas jauni parādi. (6) Ņemot vērā ievērojamo palēninājumu, ko Portugāles publiskā sektora finansēs ir radījis Madeiras autonomais reģions (RAM), valdība sagatavos finansiālu vienošanos ar šo reģionu nolūkā kontrolēt vēl esošo augsto fiskālo risku. Saskaņā ar ekonomikas stabilizācijas programmu, par kuru vienojās Portugāles Republika un Eiropas Savienība un Starptautiskais Valūtas fonds, tiks izstrādātas vienošanās, kas cita starpā ietver parādu atmaksājamības analīzes. (7) Portugāles bankas strādā, lai izpildītu augstākas kapitāla prasības, kā noteikts programmā, ņemot vērā arī sekas, kas izriet no Eiropas Banku iestādes prasībām novērtēt valsts parādu tirgus cenās, īpašās pārbaudes programmas uz vietas (SIP) un banku pensiju fondu nodošanu sociālā nodrošinājuma sistēmai. Tiek gatavota tiesību aktu sistēma, kuras mērķis ir nodrošināt bankām publisku atbalstu. Līdzsvarota un sakārtota parādsaistību samazināšana banku sektorā joprojām ir ļoti svarīgs uzdevums, un vienlaikus ir jānodrošina adekvāts kreditēšanas līmenis ekonomikas ražīgajām nozarēm. Banco Português de Negocios pārdošana ir pēdējā stadijā, tomēr darījumam vēl vajadzīgs ES konkurences iestāžu apstiprinājums. Ir panākts progress arī stingrāku uzraudzības un reglamentējošo noteikumu izstrādāšanā, tostarp, izmantojot tehnisko palīdzību. (8) Ir būtiski panākt progresu darba un produktu tirgus reformu īstenošanā, lai atjaunotu konkurētspēju un palielinātu izaugsmes potenciālu. Tiek veiktas darba tirgus reformas, lai saskaņotu darba ņēmēju aizsardzību un tiesības, slēdzot pastāvīgos līgumus un līgumus uz nenoteiktu laiku, un turpinās darbs, veidojot darba devēja finansētu fondu izmaksām darba ņēmēju atlaišanas gadījumā. Privatizācijas programma tiek īstenota saskaņā ar jauno pamatlikumu par privatizāciju. Vērienīga un steidzama valsts uzņēmumu pārstrukturēšana ir viens no galvenajiem aspektiem valdības darba kārtībā. Būs nepieciešams turpmāks progress, lai aizsargātās nozarēs samazinātu šķēršļus ienākšanai tirgū, lai veicinātu konkurenci un samazinātu pārmērīgo īres maksu. Strukturālās reformas ir jāīsteno apņēmīgi un cieši jāuzrauga. (9) Neraugoties uz salīdzinoši lielu pirmo un otro palīdzības izmaksu, valsts kases stāvoklis joprojām ir saspringts. Tas ir izskaidrojams ar augošajām valsts uzņēmumu finansiālajām vajadzībām, strauju pieaugumu mājsaimniecību noguldījumu obligāciju dzēšanā un pastāvīgo spriedzi finanšu tirgū. (10) Ņemot vērā iepriekš minēto, būtu jāgroza Padomes Īstenošanas lēmums 2011/344/ES, IR PIEŅĒMUSI ŠO LĒMUMU. 1. pants Lēmuma 3. pantu groza šādi: 1) panta 3. punktu aizstāj ar šādu: "3. Vispārējais valdības budžeta deficīts 2011. gadā nedrīkst pārsniegt EUR 10 068 miljonus (5,9 % no IKP, kas prognozēts pēc pašreizējiem datiem), 2012. gadā — EUR 7645 miljonus (4,5 % no IKP) un 2013. gadā —3 % no IKP, atbilstoši pārmērīga budžeta deficīta novēršanas procedūras prasībām. Šā deficīta aprēķinā neņem vērā iespējamās budžeta izmaksas banku atbalsta pasākumiem valdības finanšu sektora stratēģijas kontekstā. Konsolidāciju panāk ar augstas kvalitātes pastāvīgiem pasākumiem, samazinot konsolidācijas ietekmi uz visneaizsargātākajām grupām." 2) panta 5. punkta a) apakšpunktu aizstāj ar šādu: "a) 2011. gada fiskālā deficīta mērķi sasniegs, izmantojot ārkārtas pasākumu. Aktīvus, kas iegādāti banku pensiju fondu pārskaitījuma uz valsts sociālā nodrošinājuma sistēmu rezultātā, nedrīkst izmantot tādā veidā, kas kaitē Portugāles publiskā sektora finanšu ilgtermiņa finanšu stabilitātei." 3) panta 5. punkta b) apakšpunktu aizstāj ar šādu: "b) Portugāle pieņem pasākumus, kas vērsti uz valsts finanšu pārvaldības nostiprināšanu. Portugāle īsteno pasākumus, kas paredzēti jaunajā Budžeta programmas likumā, tostarp vidēja termiņa budžeta programmas izstrādi, izveido neatkarīgu Fiskālo jautājumu padomi. Budžeta programmu vietējā un reģionālā līmenī ievērojami pastiprina, jo īpaši izvirzot galvenos variantus, kā pielāgot attiecīgos finanšu likumus Budžeta programmas likuma prasībām. Portugālei jāpadara intensīvāka publisko finanšu ziņošana un uzraudzība un jāpastiprina budžeta izpildes noteikumi un procedūras. Valdība sagatavos stratēģiju kā apstiprināt un nokārtot kavētos maksājumus, kurā iesniegs plānu, nosakot, kā un kad kavēto maksājumu apjoms tiks stabilizēts, un izpētīs dažādas iespējas kā nokārtot kavētos maksājumus. Attiecībā uz publiskajām un privātajām partnerībām (PPP), valdība neveidos jaunas PPP pirms programmā paredzētā pētījuma par pašreizējām PPP rezultātiem, un pirms kļuvušas pieejamas ierosinātās tiesiskās un institucionālās reformas." 4) panta 5. punkta e) apakšpunktu aizstāj ar šādu: "e) Portugāle turpina atvērt ekonomiku konkurencei. Valdība veic vajadzīgos pasākumus, lai nodrošinātu, ka Portugāles valsts vai jebkura šīs valsts iestāde kā akcionārs neslēdz akcionāru nolīgumus, kuri var kavēt kapitāla brīvu apriti vai var ietekmēt vadības kontroli uzņēmumos. Jaunais Privatizācijas likums arī respektē brīvas kapitāla aprites principu, un tas nepiešķir īpašas tiesības valstij un nepieļauj to izmantošanu. Konkurences tiesību pārskatīšanu veic ar mērķi paātrināt konkurences noteikumu piemērošanu un uzlabot piemērošanas efektivitāti." 5) panta 5. punkta h) apakšpunktu aizstāj ar šādu: "h) Portugāle sagatavo finansiālu vienošanos ar Madeiras autonomo reģionu (RAM), kas atbilst finanšu programmai starp Portugāles Republiku un Eiropas Savienību un Starptautisko Valūtas fondu. Līdz vienošanās par šo vienošanos un tās īstenošanu RAM budžetā Portugāle cieši uzraudzīs RAM budžeta izpildi, aizkavēs valsts pārskaitījumus RAM valdībai un nesegs nekādus jaunus RAM valdības un tās valsts uzņēmumu tirdzniecības vai finanšu parādus, vai garantijas, ko nav apstiprinājusi Finanšu ministrija." 6) panta 6. punkta a) apakšpunktu aizstāj ar šādu: "a) Portugāle īsteno privatizācijas programmu. Jo īpaši EDP publiskā sektora akciju pārdošana jāpabeidz 2012. gadā. Turklāt 2012. gadā jāpārdod publiskā sektora akcijas REN un GALP un, ja tirgus apstākļi to atļauj, TAP. Jāsagatavo stratēģija attiecībā uz Parpublica, pārskatot Parpublica kā publiska uzņēmuma lomu, un apsverot iespēju likvidēt uzņēmumu vai konsolidēt to ar vispārējo valdību. Līdz 2013. gadam privatizācijas plāns ietver arī Aeroportos de Portugal, Comboios de Portugal kravu filiāli, Correios de Portugal un Caixa Seguros, kā arī vairākus mazākus uzņēmumus." 7) panta 6. punkta b) apakšpunktu aizstāj ar šādu: "b) pasākumi, kas noteikti c) un d) apakšpunktos un kuri sasniedz vismaz EUR 8,8 miljardus, tiks iekļauti 2012. gada budžetā. Turpmākos pasākumus, galvenokārt saistībā ar izdevumiem, veic, lai mērķi novērstu jebkādu iespējamu neatbilstību mērķiem, ko varētu radīt budžeta attīstība 2012. gadā." 8) panta 6. punkta c) apakšpunktu aizstāj ar šādu: "c) Budžetā paredz 2012. gadā samazināt izdevumus vismaz par EUR 6,7 miljardiem, tostarp samazina publiskā sektora algas un nodarbinātību, samazina pensijas, pilnībā reorganizē centrālo administrāciju, novēršot dubultošanos un citas neefektīvas parādības, samazina pašvaldību un pagastu skaitu, samazina izglītības un veselības aprūpes izdevumus; samazina transfertus vietējām un reģionālajām pašvaldībām, kā arī kapitālizdevumus un citus izdevumus, kā noteikts programmā." 9) panta 6. punkta d) apakšpunktu aizstāj ar šādu: "d) Attiecībā uz ieņēmumiem budžetā ietver ieņēmumu pasākumus par kopējo summu aptuveni EUR 2,1 miljardi pilnā gadā, tostarp izmantojot PVN bāzes paplašināšanu, ko veic samazinot atbrīvojumus un pārkārtojot to preču un pakalpojumu sarakstus, uz ko attiecas samazinātas, starpposma un augstākas likmes, palielina akcīzes nodokli, paplašina uzņēmumu un iedzīvotāju ienākuma nodokļa bāzi, samazinot nodokļu atlaides un īpašos režīmus, nodrošina pensijām un darba algai piemērojamo iedzīvotāju ienākuma nodokļa atskaitījumu tuvināšanu un veic izmaiņas īpašumu aplikšanā ar nodokli, samazinot atbrīvojumu skaitu. Šos pasākumus papildina darbības, kas vērstas pret izvairīšanos no nodokļiem, krāpniecību un nedokumentētiem darījumiem." 10) panta 6. punkta j) apakšpunktu aizstāj ar šādu: "j) Portugāle veicina tādas atalgojuma sistēmas attīstību, kas atbilst mērķim radīt jaunas darbavietas un uzlabot uzņēmumu konkurētspēju, lai koriģētu makroekonomisko nelīdzsvarotību. Programmas darbības periodā jebkurš minimālās algas palielinājums tiks noteikts tikai gadījumā, ja to pamatos ekonomikas un darba tirgus attīstība. Tiek veikti pasākumi, lai novērstu trūkumus pašreizējās algu noteikšanas shēmās, tostarp tiesību aktos, lai pārskatītu koplīgumu plašākas attiecināšanas kritērijus un noteikumus un sekmētu uzņēmuma līgumu noslēgšanu. Līdz tam paaugstinājumu pieteikumi tiks apturēti." 11) panta 6 punkta k) apakšpunktu aizstāj ar šādu: "k) sagatavo darbības plānu vidējās izglītības un profesionālās izglītības kvalitātes uzlabošanai." 12) panta 6. punktā iekļauj šādu o) apakšpunktu: "o) Pašlaik vietējo pašvaldību pārvaldei ir 308 pašvaldības un 4 259 pagasti. Portugāle izstrādā konsolidācijas plānu, lai pārstrukturizētu un būtiski samazinātu šādu administratīvo vienību skaitu. Šīs izmaiņas stāsies spēkā, sākot ar nākamo vietējo pašvaldību vēlēšanu ciklu;" 13) panta 6. punktā iekļauj šādu p) apakšpunktu: "p) Portugāle veic pasākumus, lai nodrošinātu valsts elektroenerģijas sistēmu ilgtspēju, lai līdz 2020. gadam varētu likvidēt tarifu parādu un nodrošināt tā stabilizāciju līdz 2013. gadam. Šie pasākumi koriģē pārmērīgu īres maksu un sedz visus tās avotus." 14) panta 7 punkta a) apakšpunktu aizstāj ar šādu: "a) 2013. gada budžetā ietver fiskālās konsolidācijas pasākumus vismaz EUR 3,4 miljardu apmērā, kuru mērķis ir samazināt vispārējās valdības budžeta deficītu 3. panta 3. punktā minētajā laikposmā." 15) panta 7. punkta b) apakšpunktu aizstāj ar šādu: "b) budžetā iekļauj pasākumus ieņēmumu jomā, tostarp jo īpaši uzņēmumu ienākuma nodokļa un iedzīvotāju ienākuma nodokļa bāzes turpmāku paplašināšanu, akcīzes nodokļa likmes paaugstināšanu un izmaiņas īpašumu aplikšanā ar nodokļiem, kas ļauj iegūt gandrīz EUR 0,7 miljardus papildu ieņēmumu." 16) panta 7. punktā iekļauj šādu d) apakšpunktu: "d) budžetā paredz arī izdevumu samazinājumu vismaz EUR 2,7 miljardu apmērā, tostarp izdevumu samazinājumu centrālajā pārvaldē, izglītībā un veselības aprūpē, transfertu samazinājumu vietējām un reģionālajām pašvaldībām, darbinieku skaita samazinājumu publiskajā sektorā, un valsts uzņēmumu zemākas izmaksas." 17) panta 7. punktā iekļauj šādu e) apakšpunktu: "e) Portugāle uzlabo uzņēmējdarbības vidi, samazinot administratīvo slogu, ko panāk, uz visām tautsaimniecības nozarēm attiecinot vienkāršošanas reformas (Vienoto kontaktpunktu un Bezlicenču projekti), kā arī atvieglotus nosacījumus mazu un vidēju uzņēmumu kredītu saņemšanai, tostarp īstenojot Direktīvu 2011/7/ES par maksājumu kavējumu novēršanu komercdarījumos." 18) panta 8. punkta divus pirmos teikumus aizstāj ar šādiem: "8. Nolūkā atjaunot uzticību finanšu nozarei Portugāle atbilstoši pārstrukturē savu banku sektoru un nodrošina sakārtotu parādsaistību samazināšanas procesu. Šajā sakarībā Portugāle sadarbībā ar Eiropas Komisiju, ECB un SVF izstrādā un vienojas par stratēģiju Portugāles banku sektora nākotnes struktūrai un darbības nodrošināšanai, lai uzturētu finanšu stabilitāti. Konkrēti, Portugāle:" 19) panta 8. punkta a) apakšpunktu aizstāj ar šādu: "a) Iesaka bankām ilgtspējīgā veidā stiprināt to nodrošinājumu garantijas un uzraudzīt valsts garantētu bankas obligāciju emisiju, kas saskaņā ar Savienības valsts atbalsta noteikumiem atļauta līdz EUR 35 miljardu apmērā." 20) panta 8. punkta b) apakšpunktu aizstāj ar šādu: "b) uzmanīgi seko banku iesniegtajiem plāniem, lai sasniegtu 1. līmeņa pamata kapitāla rādītāju 9 % apmērā līdz 2011. gada beigām un 10 % apmērā — vēlākais līdz 2012. gada beigām. Prasības kapitālam, kas izriet no Eiropas Banku iestādes prasībām novērtēt valsts parādu tirgus cenās, tiks izpildītas 2012. gada jūnijā, līdz ar īpašo pārbaudes programmu uz vietas un banku pensiju fondu nodošanu sociālā nodrošinājuma sistēmai. Bankas 2012. gada februārī publiskos plānus, kā tās plāno sasniegt savas kapitāla vajadzības šajā gadā. Ja bankas nevar sasniegt kapitāla prasību robežvērtību savlaicīgi, tās var īslaicīgi pieprasīt publisku kapitāla nodrošinājumu, kas privātām bankām būs pieejams, izmantojot banku maksātspējas atbalsta mehānismu EUR 12 miljardu apjomā, kas izveidots saskaņā ar ekonomikas stabilizācijas programmu, par ko vienojās Portugāles Republika un Eiropas Savienība un Starptautiskais Valūtas fonds. 21) panta 8. punkta c) apakšpunktu aizstāj ar šādu: "c) nodrošina līdzsvarotu un sakārtotu parādsaistību samazināšanu banku sektorā, kas joprojām ir ļoti būtisks uzdevums, lai pastāvīgi likvidētu finansējuma nelīdzsvarotību. Banku finansējuma plāni vērsti uz aizdevumu un noguldījumu attiecības samazinājumu līdz programmas beigām par aptuveni 120 % un uz atkarības no Eurosistēmas finansējuma samazināšanu visā programmas darbības laikā. Šos finansējuma plānus pārskata katru ceturksni, nākamā pārskatīšana jāveic pirms trešās programmas pārskatīšanas. Portugāles Banka veic attiecīgus pasākumus, ja ir novirzes no banku finansēšanas plāniem;" 22) panta 8. punkta d) apakšpunktu aizstāj ar šādu: "d) pabeidz Banco Português de Negócios pārdošanu, respektējot Savienības valsts atbalsta noteikumus;" 23) panta 8. punkta e) apakšpunktu aizstāj ar šādu: "e) Nodrošina, ka valsts īpašumā esošā Caixa Geral de Depósitos (CGD) tiek modernizēta tā, lai 2011. gadā palielinātu tās bankas pakalpojumu pamatdarbības kapitāla bāzi vajadzīgajā apjomā, nepaļaujoties uz tās apdrošināšanas sektora pārdošanu. Paredzams, ka šī pārdošana notiks 2012. gadā tieši gala pircējam un palīdzēs izpildīt tā gada papildu kapitāla vajadzības. Ciktāl šīs vajadzības nav iespējams apmierināt no grupas iekšējiem avotiem, CGD tiks nodrošināta ar valdības kapitāla atbalstu ārpus bankas maksātspējas atbalsta mehānisma." 24) panta 8. punktā iekļauj šāds f), g), h) un i) apakšpunktus: "f) nodrošina, ka banku pensiju fondu daļēja nodošana sociālā nodrošinājuma sistēmai tiek veikta aktuāri līdzsvarotos apstākļos, kā arī ievērojot ES konkurences un valsts atbalsta noteikumus. Lai izvairītos no nepieciešamības atgriezties pie banku maksātspējas atbalsta programmas finansēšanas sistēmas, valdība, lai līdzsvarotu nodošanas ietekmi uz kapitāla rādītājiem, daļu nodoto fondu līdzekļu piedāvās izmantot kapitāla daļu iegūšanai bankās. Pārskaitīto līdzekļu atlikums tiks deponēts bloķētā kontā līdz trešās pārskatīšanas pilnīgai pabeigšanai; g) līdz 2012. gada janvāra beigām izstrādā tiesisko regulējumu attiecībā uz piekļuvi kapitālam no valsts avotiem, kurš atbilst Savienības valsts atbalsta noteikumiem, un saskaņā ar principiem, kas izklāstīti saprašanās memorandā; h) pārliecinās, ka pirms trešās programmas pārskatīšanas bankas ir iekļāvušas īpašo inspekcijas uz vietas programmas stresa testa pieejamos rezultātus 6 % 1. līmeņa pamata kapitāla robežvērtībā. i) līdz 2011. gada beigām izstrādā tiesisko regulējumu attiecībā uz savlaicīgu iejaukšanos, noregulējumu un noguldījumu apdrošināšanu bankā, un tajā pašā termiņā — attiecībā uz uzņēmumu un mājsaimniecību parādu pārstrukturēšanu." 25) panta 9. punktu aizstāj ar šādu: "9. Lai nodrošinātu, ka tiek nevainojami izpildīti programmas nosacījumi, un lai palīdzētu ilgtspējīgā veidā novērst nelīdzsvarotību, Komisija pastāvīgi sniedz konsultācijas un padomus par fiskālajām, finanšu tirgu un strukturālajām reformām. Portugālei sniegtās palīdzības programmas ietvaros kopā ar SVF un sadarbībā ar ECB tā periodiski pārskata pieņemto pasākumu efektivitāti un ekonomisko un sociālo ietekmi, kā arī iesaka vajadzīgos labojumus nolūkā sekmēt izaugsmi un darba vietu radīšanu, nodrošināt nepieciešamo fiskālo konsolidāciju un samazināt nelabvēlīgu sociālo ietekmi, jo īpaši attiecībā uz visneaizsargātākajām Portugāles sabiedrības daļām." 2. pants Šis lēmums ir adresēts Portugālei. 3. pants Šo lēmumu publicē Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] OV L 118, 12.5.2010., 1. lpp. [2] 15759/09.